**Izlaganje vd direktora Uprave policije Veska Damjanovića
na XII sastanku sa policijskim atašeima i oficirima za vezu**

 ***Podgorica, Hotel Hilton, 22. jun 2018. godine***

Uvaženi ministre,

Poštovane kolege, policijski oficiri za vezu i predstavnici međunarodnih organizacija i inostranih policijskih službi,

Poštovani predstavnici državnog tužilaštva,

Dame i gospodo,

Koristim priliku da vas u ime Uprave policije, Ministarstva unutrašnjih poslova Crne Gore i u svoje lično ime srdačno pozdravim i uputim izraze poštovanja.

Dozvolite da zahvalim vama i vašim saradnicima na profesionalnom odnosu i konstruktivnoj i kvalitetnoj saradnji kroz niz projekata i aktivnosti koje zajednički sprovodimo na bilateralnom i multilateralnom planu, a sve u cilju rješavanja složenih bezbjednosnih problema od obostranog interesa.

Svjedoci smo da je u posljednjih nekoliko godina praksa u pogledu djelovanja organizovanih kriminalnih grupa iz država Zapadnog Balkana još jednom nedvosmisleno pokazala da je potreba kvalitetne i efikasne međunarodne policijske saradnje, naročito između zemalja u okruženju i zemalja Evropske unije, radi koordinisanog i sveobuhvatnog djelovanja u borbi protiv svih oblika međunarodnog organizovanog kriminala, imperativ za održavanje stabilnog bezbjednosnog ambijenta u Crnoj Gori i okruženju.

Iz tog razloga, Uprava policije MUP-a Crne Gore je intenzivirala policijsku saradnju na regionalnom i međunarodnom nivou, posebno u kontekstu borbe protiv svih pojavnih oblika međunarodnog organizovanog kriminala, prije svega u odnosu na sve vidove krijumčarenja, ilegalnih migracija, ekonomskog organizovanog kriminala i pranja novca, kao i u odnosu na najteža krivična djela protiv života i tijela koja su proizvod sukoba organizovanih kriminalnih grupa u borbi za prevlast na ilegalnim međunarodnim tržištima, prije svega tržištu narkotika.

Na osnovu urađene procjene prijetnji od teškog i organizovanog kriminala SOKTA 2017 (SOCTA 2017), koju crnogorska policija već duži niz godina izrađuje po metodologiji EUROPOL-a, crnogorska policija je kao bezbjednosne izazove i prijetnje prepoznala kriminalna djelovanja u oblastima:

• krijumčarenje narkotika, prije svega međunarodno krijumčarenje kokaina,

• teška krivična djela protiv života i tijela,

• krijumčarenje akciznih roba,

• ilegalne migracije i trgovina ljudima,

• kompjuterski kriminal,

• zelenaštvo,

• korupcija,

• terorizam i ekstremizam,

• pranje novca i

• poreska krivična djela.

Shodno do sada urađenim analizama i prikupljenim informacijama, u Crnoj Gori je registrovano aktivno djelovanje 11 organizovanih kriminalnih grupa. Prethodnom Procjenom opasnosti od teškog i organizovanog – SOKTA 2013, bilo je registrovano postojanje 20 organizovanih kriminalnih grupa, dok je prvom Procjenom opasnosti od organizovanog kriminala SOKTA 2011 bilo utvrđeno postojanje 35 organizovanih kriminalnih grupa, tako da se može zaključiti da je nastavljen trend smanjenja broja organizovanih kriminalnih grupa.

Međutim, i pored činjenice da je u 2017. godini registrovan značajno manji broj OKG, sukobi između dvije najjače organizovane kriminalne grupe iz Crne Gore, te organizovanje i vršenje krivičnih djela ubistava na štetu pripadnika ovih OKG, predstavljaju ozbiljan izazov i imperativ u daljem radu crnogorske policije, kako na prevenciji daljih sukoba, tako i na prikupljanju dokaza i procesuiranju organizatora i izvršilaca već počinjenih krivičnih djela.

U tom dijelu, kao otežavajuću okolnost za rad crnogorske policije i odgovarajuće procesuiranje pripadnika ovih OKG, predstavlja činjenica da pripadnici organizovanih kriminalnih grupa svoje ključne aktivnosti u pogledu sticanja protivpravne imovinske koristi, planiraju i vrše na teritorijama država regiona i Zapadne Evrope, dok se posljedice, u pogledu međusobnih obračuna sa smrtnim posljedicama, prenose i odigravaju u Crnoj Gori, gdje je u posljednjih nekoliko godina počinjeno više krivičnih djela ubistvo. Nažalost, djelovanje organizovanih kriminalnih grupa u Crnoj Gori, oblast njihovog kriminalnog djelovanja i međusobni sukobi, predstavljaju očekivani i predviđeni tok dešavanja kao posljedica borbe za prevlast, prije svega na ilegalnom tržištu narkotika.

I pored činjenice da su za dobar dio ključnih pripadnika ovih kriminalnih grupacija crnogorska policija i tužilaštvo prikupili materijalne dokaze o počinjenim krivičnim djelima i iste procesuirali pred nadležnim sudovima, te da se za većinom ključnih pripadnika OKG traga po međunarodnim potjernicama, kao i da je zahvaljujući odličnom operativnom radu policije spriječeno više likvidacija pripadnika suprotstavljenih grupacija, ipak su mogućnosti crnogorske policije u sprječavanju izvršenja najtežih krivičnih djela bile limitirane upravo pomenutom činjenicom da vođe ovih kriminalnih grupa organizaciju i upravljanje, kao i planiranje kriminalnih aktivnosti, vrše sa teritorija zemalja iz okruženja i Zapadne Evrope, van domašaja crnogorske policije.

Iz tog razloga, smatram da je još jača i intenzivnija kontinuirana međunarodna policijska saradnja preduslov za efikasnu borbu protiv međunarodnog teškog i organizovanog kriminala. A doprinos policijskih atašea i oficira za vezu treba da bude ključan faktor efikasne međunarodne operativne saradnje sa crnogorskom policijom u dijelu identifikacije i lociranja pripadnika organizovanih kriminalnih grupa sa teritorije Crne Gore, prikupljanju materijalnih dokaza o njihovim kriminalnim aktivnostima, presijecanju izvora prihoda i oduzimanju imovine stečene krivičnim djelima i njihovom lišavanju slobode po međunarodnim Interpol-ovim potjernicama raspisanim po naredbama pravosudnih organa u zemlji i inostranstvu.

Uvažene kolege,

Savremeni bezbjednosni rizici i prijetnje nameću nam obavezu da zajednički još intenzivnije radimo na pronalaženju modaliteta za dalje unaprjeđenje saradnje, da zajedničkim naporima dodatno intenziviramo aktivnosti naših policijskih službi, imajući u vidu činjenicu da se samo na takvim osnovama temelji svaka uspješno realizovana međunarodna policijska istraga.

U tom pogledu, želim da istaknem našu punu profesionalnu spremnost i otvorenost za dalji nastavak saradnje na svim nivoima i da time damo snažan doprinos bezbjednosti naših građana.

Očekujem da će i ovaj godišnji sastanak doprinijeti cilju da kroz naš zajednički budući rad poboljšamo rezultate u prevenciji i suzbijanju međunarodnog teškog i organizovanog kriminala.

Još jednom vam se iskreno zahvaljujem na odzivu i želim vam prijatan boravak u Crnoj Gori.

Zahvaljujem na pažnji.